Simona Halep se află la Miami, unde va participa la primul turneu după un an şi jumătate. Halep a primit un wild card la turneul american, după ce TAS i-a redus suspendarea de patru ani la nouă luni. Halep nu a mai jucat din august 2022, când a fost eliminată în primul tur la US Open.
Simona Halep va intra în competiția de la Miami în primul tur, tragerea la sorți a tabloului feminin fiind programată duminică, 17 martie. Meciurile din primul tur vor debuta la 19 martie.
Vestea bună e că Halep nu e în pericol să joace încă de la debut cu o adversară puternică, primele 32 de jucătoare din topul WTA aflate la Miami, care vor fi cap de serie, urmând să aibă un prim tur liber.
Cu câteva zile înainte de revenirea sa în tenis, Simona Halep a fost sfătuită însă de Ion Țiriac să renunțe la turneul de la Miami și să se concentreze pe sezonul de zgură.
"Am acest privilegiu ca domnișoara Halep să vină și să mă întrebe. Dar orice îi spun, ea face absolut de capul ei. Rar, rar m-a ascultat. Și din când în când, când m-a ascultat, a făcut bingo! Nu atât că sunt deștept eu, dar am 60 de ani de când sunt în sportul ăsta.
Halep trebuie s-o ia foarte încet cu revenirea pentru că a uitat ce înseamnă "fifteen-love", "thirty-all", "Game Halep!" sau game aialaltă! Un an jumătate înseamnă o viață întreagă.
Aș sfătui-o, deși s-a antrenat tot timpul, să se gândească dacă e mai bine să înceapă doar pe zgură. Mai e doar un turneu pe hard, la Miami. Iar acolo sunt vreo 20 de fetițe între 18 și 21 de ani, de peste 1,80 metri, care servesc cu 200 km/h. Eu aș juca cinci ore în fiecare zi pe zgură!", a spus Ion Țiriac în emisiunea "Prietenii lui Ovidiu", conform Gsp.ro.